**Međunarodna konferencija „OTPAD-RESURS za razvoj cirkularne ekonomije“**

Privredna/Gospodarska komora Federacije Bosne i Hercegovine, u partnerstvu s Privrednom komorom Srbije, organizuje međunarodnu konferenciju „OTPAD-RESURS za razvoj cirkularne ekonomije“. Ovaj važan događaj okupit će lidere u zelenoj tranziciji, donosioce odluka, institute, stručnjake, poduzetnike, finansijere, javna komunalna preduzeća, predstavnike nevladinog sektora i medije.

**Cirkularna ekonomija: Put ka održivom korištenju resursa**

Konferencija će se fokusirati na promovisanje cirkularne ekonomije kao modela koji omogućava održivo korištenje resursa, uz očuvanje zdravog i čistog okoliša. Evropska unija je, od 2015. godine, uvela značajne novine u pravni okvir, opredijelila ogromna sredstva i stvorila nove radne mogućnosti s ciljem modernizacije privrede i otvaranja novih radnih mjesta.

Trenutni linearni model ekonomije, koji se oslanja na nekontrolisanu eksploataciju prirodnih resursa, treba biti transformisan. Cirkularna ekonomija utiče na promjenu poslovnih modela, navika i načina razmišljanja, kako proizvođača, tako i potrošača. Kroz eko dizajn proizvoda, produžava se njihov životni vijek i smanjuje otpad.

Prema novom Akcionom planu cirkularne ekonomije (CEAP) Evropske komisije, postavljeni su ambiciozni ciljevi koji uključuju:

* Učiniti održive proizvode normom u EU.
* Fokusirati se na sektore s visokim potencijalom za cirkularnost, uključujući elektroniku, ambalažu, plastiku, tekstil i građevinarstvo.
* Smanjiti ukupnu proizvodnju otpada i prepoloviti količinu rezidualnog komunalnog otpada do 2030. godine.
* Osnažiti potrošače i kupce u javnim nabavkama.
* Predvoditi globalne napore u oblasti cirkularne ekonomije.

**Kompostiranje kao ključni faktor**

„U Hrvatskoj se godišnje generira oko 400.000 tona biootpada pogodnog za kompostiranje, a potencijal u cijeloj regiji dostiže 2,7 miliona tona. Iskorištavanje ovog resursa može značajno smanjiti količinu otpada na odlagalištima i proizvoditi visokokvalitetni kompost, koji se može koristiti kao organsko gnojivo u poljoprivredi.

Primjeri dobre prakse iz Hrvatske, kao što su gradovi Daruvar, Osijek, Koprivnica, Prelog i otok Krk, pokazuju kako se biootpad uspješno prikuplja i obrađuje. Ovi projekti ne samo da doprinose smanjenju otpada, već i donose značajne ekološke i ekonomske koristi. Kao direktor tvrtke Consultare i predsjednik Hrvatske udruge kompostana, smatram da je ova konferencija ključna prilika za predstavljanje potencijala kompostiranja te za uspostavljanje novih partnerstava koja će doprinijeti razvoju cirkularne ekonomije u regiji“, navodi Marko List, direktor Consultare, Hrvatska.

**Pridružite se događaju**

Ova konferencija predstavlja jedinstvenu priliku za razmjenu znanja, dijeljenje najboljih praksi i uspostavljanje novih partnerstava. Ne propustite priliku da budete dio ovog značajnog događaja i doprinesete razvoju cirkularne ekonomije u regionu.

Registrujte se već danas putem linka: [PRIJAVA/OTPAD-RESURS za razvoj cirkularne ekonomije (google.com)](https://docs.google.com/forms/d/e/1FAIpQLSeZSt69taW3dTY-TT15FnwcA9fo_rOWeoaVUezXcqLKol4VXA/viewform).

Generalni pokrovitelj konferencije: Cementara Lafarge, Srbija.

Kontakt osoba za medije: Sendžana Muslić, Privredna komora FBiH, mob: +38761837821.